**Dintre valuri**

*Silvia Rîşnoveanu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

DINTRE VALURI

Se-nalță valurile pân’ la cer,

Când sufletul mi-e freamăt de furtună,

Și te-aș chema, dar ce-aș putea să-ți cer,

Iar glasul mut, ce ar putea să-ți spună?

Și mă cufund în marele mister

Al unei întrebări, care îmi este

Un laitmotiv, un strigăt în eter:

Sunt doar o nălucire-ntr-o poveste?

Sau cum să fac, atunci când vreau, să pot

Să îți ating cu mâna mea obrazul,

Dar tu nu ești, deși ești peste tot,

Iar sufletu-și înalță iar talazul.

Și din înalt cobor, iar, în abis,

Să mă cufund în propria-mi genune,

Te caut în crâmpeiul meu de vis,

Căci, tot ce simt, acolo, îți pot spune.

Când te găsesc, cu chipul tău iubit,

Dispare, în neant, tot ce mă doare,

E ca și cum tot cerul mi-a zâmbit,

Și, dintre valuri, mă ridic spre soare.

Sunt vis, sunt nălucire, sau....ce sunt?

Dar orice-aș fi, ce importanță are,

De știu că-mi ești, cuminte, pot să-nfrunt

Orice răspuns mi-ai da la întrebare.